Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Заедница на сопственици на станови на Македонија 6, поднесена против Управа за заштита на културно наследство, на 09.02.2023 година го донесе следното

**Р Е Ш Е Н И Е**

Жалбата од Заедница на сопственици на станови на Македонија 6, поднесена против Управа за заштита на културно наследство, заведена во архивата на Агенцијата за заштита на правото на слободен пристап до информациите од јавен карактер под бр.08-54 на 25.01.2023 година **СЕ ОТФРЛА како ненавремена**.

**О Б Р А З Л О Ж Е Н И Е**

Заедницата на сопственици на станови Македонија, на 16.12.2022 година, поднела Барање за пристап до информации од јавен карактер до Управата за заштита на културно наследство, со кое побарала да им се достави електронски запис од следната информација:

„Документација по која е донесено Решението за одобрување на Заштитно-конзерваторските основи за културно наследство за подрачјето на опфат на ДУП за ,,Градска четврт Ц 01“ Општина Центар, Скопје( бр.08-110/3 од 02.12.2022год) изработени од НУ Конзерваторски центар – Скопје и е одлучено дека барањето од НУ Конзерваторски центар – Скопје е основано“.

Имателот на информации, на ова Барање не одговорил во законски предвидениот рок, поради што Барателот на информацијата поднесе Жалба заведена во Агенцијата под арх. бр. 08-54 од 25.01.2023 година.

Агенцијата со електронски допис од 26.01.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Постапувајќи по наведената Жалба, Агенцијата за заштита на правото на слободен пристап до информациите од јавен карактер истата ја отфрли како ненавремена, поради следното:

Во врска со Барањето поднесено на 16.12.2022, Агенцијата му укажува на барателот дека Жалбата е ненавремена бидејќи е поднесена на 25.01.2023 година, односно по истекот на законскиот рок.

Во однос на пропуштените рокови за постапување, Агенцијата на Жалителот му укажува на следното:

Во член 21 став 1 од Законот за слободен пристап до информации од јавен карактер е утврдено дека: „Имателот на информацијата е должен веднаш да одговори по Барањето на Барателот, а најдоцна во рок од 20 дена од денот на приемот на Барањето“.

Во член 22 став 1 и став 3 од Законот за слободен пристап до информации од јавен карактер е утврдено дека: „Во случај кога имателот на информацијата треба да овозможи делумен пристап до информацијата согласно со членот 6 став (4) од овој закон или поради обемноста на бараната информација му е потребно подолго време од рокот утврден во членот 21 од овој закон, рокот може да се продолжи најмногу до 30 дена од денот на приемот на барањето“, по навремено извесување до Барателот, односно „ако Имателот на информацијата не постапи во рокот од ставот (1) на овој член, барателот на информацијата може да поднесе жалба до Агенцијата“.

Доколку, Имателот на информации не постапи согласно погоренаведените членови од Законот, се смета дека Барањето е одбиено, по што Барателот има право да поднесе жалба до Агенцијата во рок од 15 дена, согласно член 27 од Законот за слободен пристап до информации од јавен карактер. Во конкретниот случај, крајниот рок за поднесување на жалба изминал на 20.01.2023 година, а жалбата е поднесена со задоцнување на 25.1.2023 година.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

 **Директор**

 **Пламенка Бојчева**